**MOTYVACINIS LAIŠKAS**

**DĖL PREZIDENTĖS PAREIGŲ**

2021-03-23

Esu Edita Kovaliova, Vilniaus kolegijos Menų ir kūrybinių technologijų fakulteto Kultūrinės veiklos vadybos profesinio bakalauro programos antro kurso studentė. Šiuo pareiškimu išreiškiu norą eiti Vilniaus kolegijos Studentų atstovybės prezidentės pareigas.

Jau mokyklos laikais pasižymėjau lyderiaujančio asmens savybėmis, būdama mokyklos tarybos dalimi ir toliau jas puoselėjau. Tačiau moksleivių atstovavimas taryboje buvo ne tik apie individualų tobulėjimą, bet ir apie darbą komandoje, tad įsisavinau ir darbo paskirstymo principus. Pirmame kurse buvau išrinkta Menų ir kūrybinių technologijų fakulteto studentų atstovybės (toliau VIKO MTF SA) vicepirmininke, tose pareigose buvau atsakinga už laisvuosius narius, žmones, kurie savanoriškai nori padėti studentų atstovybės veiklai, tad moku suvaldyti didesnius žmonių srautus ir padėti jiems suprasti, ką ir kada reikia padaryti.

Šiuo metu ir toliau priklausau kolegijos studentų atstovybei, esu VIKO MTF SA pirmininkė, į šias pareigas pretendavau pati, tad puikiai suprantu, ką reiškia prisiimti atsakomybę ir kokia jos svarba. Šiose pareigose atstovauju savo fakultetą dalyvaudama Tarybos susirinkimuose, atskleidžiu studentų poziciją dekanato posėdžiuose, organizuoju fakulteto studentų atstovybės susirinkimus, palaikau ryšį su administracija ir padedu paskirstyti premijas bei stipendijas studentams, bandau užmegzti ir palaikyti ryšį ne tik su kitais Vilniaus kolegijos fakultetais, bet ir su kitomis aukštosiomis mokyklomis, išklausau mūsų fakulteto studentus, nuoširdžiai bandau įsigilinti į jų iškilusias problemas ir nukreipti tinkama linkme arba spręsti tas problemas kartu su socialinių – akademinių reikalų koordinatoriumi ir administracija.

Per visas šias kadencijas esu išklausiusi įvairius mokymus: tiek VIKO SA organizuojamus studentų atstovybės kursus, rudeninius ir pavasarinius mokymus, tiek kitų aukštųjų organizuojamas paskaitas, kaip pavyzdžiui Vilniaus universitete vykusį seminarą apie emocinę pagalbą. Taip pat nuosekliai stebiu LSS (Lietuvos studentų sąjungos) viešinamas naujienas bei visus rinkiminius debatus. Aktyvus gilinimasis į mokymuose, seminaruose ir socialiniuose tinkluose skelbiamą informaciją padėjo geriau pažinti tiek kolegijoje vyraujančias aktualijas, tiek pačios VIKO SA organizacijos struktūrą, darbus bei tikslus, taip pat padėjo įgyti daugiau komandinio darbo, lyderystės, diskusijų, nuomonės formavimo bei kitų požiūrio priėmimo praktinių sugebėjimų.

Mano lūkesčiai pasiekus prezidento poziciją yra atgaivinti glaudesnį ryšį tarp fakultetų, nes dėl šiandien esamos karantino padėties jaučiu, kad esame labai išsibarstę ir pasimetę savo pareigose ir apskritai studentų atstovybės misijoje. To sieksiu į centrinio biuro komandą rinkdamasi žmones iš kuo įvairesnių fakultetų, nes manau, kad dialogas tarp fakultetų turėtų prasidėti būtent centriniame biure. Taip kiekvienam fakultetui informacija būtų lengvai prieinamą ir aiški. Sieksiu, kad VIKO SA vėl taptų visur matoma, girdima ir pastebėta kitų aukštųjų bei LSS organizacijos. Esu komunikabili ir lengvai randu bendrą kalbą su naujais žmonėmis, o tai padės užmegzti naujus bei išlaikyti senus ryšius su kitomis atstovybėmis. Taip pat moku palaikyti diskusiją, pagristai išsakyti savo nuomonę ir išklausyti bei priimti kito nuomonę. Kaip menininko gyslelę nešiojantis žmogus, turiu įvairių idėjų, o lyderio savybės man padės suburti komandą ir šias idėjas įgyvendinti.

VIKO MTF SA pirmininkė Edita Kovaliova